הוועדה לקידום מעמד האישה ולשוויון מגדרי, כנסת 19, פרוטוקול מספר 114, 2014-11-19 09:30

עליזה לביא: בוקר טוב.

עליזה לביא: ימים קשים, אבל אנחנו ממשיכים ועובדים ומתקנים.

עליזה לביא: יום רביעי כ"ו בחשון תשע"ה, 19 בנובמבר 2014, אני פותחת את ישיבת הוועדה לקידום מעמד האישה ושוויון מגדרי בנושא של ייצוג הולם לנשים בהרכבי המועצות הדתיות בהשתתפות סגן השר לשירותי דת חה"כ אלי בן-דהן.

עליזה לביא: תודה לך הרב אלי בן-דהן שאתה אתנו כאן הבוקר.

עליזה לביא: הנושא שלנו חזר ועלה גם בתכתובות וגם בבקשות שהיו פה בתקופה האחרונה בנושא מינוי נשים למועצות הדתיות.

עליזה לביא: עוד בבג"צ שקדיאל, הבג"צ המפורסם שלמעשה הכשיר את הדרך ופתח את המסלול לנשים למועצות הדתיות.

עליזה לביא: אנחנו רואים איזו תחילה איטית, מאוד, של כניסת נשים למועצות הדתיות.

עליזה לביא: אין בכך כדי לספר על משהו אחר שאולי קיים במסגרות אחרות שאנחנו מנסות לקדם.

עליזה לביא: אנחנו יודעות שנשים לא מיוצגות בקרב מקבלי החלטות ובסוגיות ועוד משאים ומתנים.

עליזה לביא: גם כאן אנחנו מבקשות שיותר נשים תשתתפנה.

עליזה לביא: בבקשה שלנו יש נדבך נוסף לא רק כדי שנבוא ונגיד שמספר הנשים עלה.

עליזה לביא: התפקיד של המועצות הדתיות באמת לספק את שירותי הדת במדינת ישראל.

עליזה לביא: שירותי הדת במדינת ישראל הם גם לגברים וגם לנשים.

עליזה לביא: שירותים דומים, אבל לא זהים לגברים ולנשים.

עליזה לביא: כל מה שאנחנו מבקשים זה להביא למעשה את מגוון דעות אל תוך אותה חשיבה מה זה שירותי דת בשנת 2014, איך הם צריכים להיראות.

עליזה לביא: גם להתבונן בביקורת על סדר העדיפויות שקיים במועצות הדתיות, סדר שהשתרש והפך אולי מושג והבנה שהדברים צריכים להיות כך בלי ביקורת כזאת או אחרת.

עליזה לביא: אני מדברת על מערך המקוואות, על בתי קברות, כשרות, בתי כנסת, על דיני האישות ובכלל גם לעורר מחשבה מחודשת מהם שירותי דת במציאות חברתית משתנה.

עליזה לביא: יש הרבה מאוד דברים שלא נכללים בסל שירותי הדת.

עליזה לביא: אולי בעבר כשחשבו מה צריכה להיות מועצה דתית המציאות הייתה שונה, הצרכים היו שונים, אבל היום המציאות מאוד מאוד השתנתה.

עליזה לביא: אני חושבת שכדאי וראוי היה אדוני לעשות איזו חשיבה מהם שירותי הדת במדינת ישראל.

עליזה לביא: כשעושים חשיבה כזאת צריך שיהיו גם גברים וגם נשים, גם אנשים שקרובים לקהילה, לקהילה שמשתנה.

עליזה לביא: אולי פתיחת דלתות שצריכה להיעשות לאוכלוסייה שלא גדלה על ערכי היהדות והצטרפה לעם ישראל בעשורים האחרונים.

עליזה לביא: לכן אדוני, הגשתי את הצעת החוק שנוסחה בסיוע המרכז "רק מענה" לייצוג הולם לנשים במועצות הדתיות.

עליזה לביא: הצעה שנמצאת היום בהמתנה בהתאם לסיכום אתך, אתה אדוני בוודאי תרחיב תכף על כל המהלכים שאתה מבקש לעשות.

עליזה לביא: בעצם אמרת שההצעה מיותרת ויתרת אותה בדברים שאתה רוצה לקדם.

עליזה לביא: אני מקווה שנראה אותם בהתאם לעקרונות השוויון של המשפט הישראלי, הקידום וההבנה שנשים הן חלק מהחברה.

עליזה לביא: כמו שפתחתי ואמרתי זה יאפשר השפעה בקבלת ההחלטות ובקביעת המדיניות שמשפיעה על הציבור בישראל.

עליזה לביא: בעקבות ההתמודדויות, הוצאנו בספטמבר מהוועדה מכתב לראשי הרשויות לקראת המינויים החדשים למועצות הדתיות.

עליזה לביא: ביקשתי מהם לקחת בחשבון את סוגיית ייצוג הנשים, בבואם להציע את המועמדים.

עליזה לביא: אתם יודעים שיש שלושה שהם המרכיבים את המתמודדים.

עליזה לביא: ראשי הערים בהחלט יש להם מקום בבחירה ובהשפעה.

עליזה לביא: ביקשנו עדכון לגבי מספר הנשים המועמדות למועצות הדתיות ברשויות.

עליזה לביא: אנחנו פועלות לקבל את מכתבי התשובה שחלקם הגיעו אלינו וסיפקו את הנתונים וחלקם עדיין לא הגיעו.

עליזה לביא: בכל מקרה, אפשר לומר שיש שינוי חיובי, אבל אנחנו מאוד מאוד רחוקות מלומר שהוא מספק.

עליזה לביא: הנתונים העדכניים של עמותת "חדוש" מעלים ששיעור הנשים המכהנות במועצות הדתיות גדל בשנה האחרונה פי שלוש לעומת הקדנציה הקודמת של המועצות.

עליזה לביא: לפני כן הנשים היו כ- 6% מכלל החברים במועצות הדתיות, כיום במועצות החדשות שכבר מונו הן מהוות 18%.

עליזה לביא: עם זאת, ברוב המועצות הדתיות שמונו יש רק אישה אחת.

עליזה לביא: אדוני, אני יודעת שלא בכל מהמועצות היו בחירות.

עליזה לביא: גם כאן אשמח שתרחיב - - -

<קריאה: הנתונים שונים, הם מדברים על 20%.

עליזה לביא: תכף נבין גם למה לא היו בחירות בכל המקומות ואיפה עוד אפשר לבוא ולהשפיע.

עליזה לביא: ראשית אני רוצה לאפשר לך אדוני לומר את הדברים.

עליזה לביא: הנתונים שהגיעו אלינו הם מ- 22 מועצות שבהן יש 158 מועמדים מתוכם 28 נשים ו-130 גברים.

עליזה לביא: אלו הנתונים האחרונים שהגיעו אלינו מהאיסוף שאנחנו ביצענו.

עליזה לביא: כלומר, פנינו לראשי המועצות ואל ראשי הערים ואלו הנתונים שקיבלנו.

עליזה לביא: זה לא די ואנחנו חייבים להמשיך ולפעול שבכל מועצה דתית יהיה ייצוג שוויוני והולם של נשים ולהמשיך לפעול גם למינוי יושבי ראש וסגניות של יושבי ראש במועצות.

עליזה לביא: בבקשה אדוני.

אלי בן-דהן: בוקר טוב.

אלי בן-דהן: אני לא יודע מהי עמותת "חדוש", לא מכיר אותה.

אלי בן-דהן: כפי שציינת בשמה היום מתמנות פי שלוש נשים מהפעם הקודמת.

אלי בן-דהן: לדעתי בסופו של דבר בסיום התהליך אנחנו נגיע לאחוזים גבוהים יותר.

אלי בן-דהן: ראשית, אצלנו יש כלל ברור שלא מאושר הרכב מועצה דתית ללא שתהייה בו לפחות אישה אחת.

אלי בן-דהן: יש מספר לא מבוטל של מועצות דתיות בערים גדולות שיש בהן יותר מאישה אחת.

אלי בן-דהן: ברעננה לדוגמה יש 4 נשים.

עליזה לביא: רעננה זו יוזמה מקומית, זה ריץ'-רץ' שהם עושים אחד אחד.

עליזה לביא: הלוואי וכולם היו רעננה אדוני.

אלי בן-דהן: אני לא מבין, אם זה שום דבר - - -

עליזה לביא: זה שנים.

אלי בן-דהן: לא נכון, זה לא שנים.

אלי בן-דהן: זו הפעם הראשונה שיש 4 נשים במועצה הדתית רעננה.

אלי בן-דהן: בכפר סבא ובערים אחרות יש שתי נשים.

אלי בן-דהן: לא נעים להגיד כאן, כי השלטון המקומי לא מיוצג, אבל האשם העיקרי הוא השלטון המקומי.

אלי בן-דהן: צריך להבין איך מועצה דתית מורכבת, ברשותם אסביר.

עליזה לביא: עכשיו נוציא מכתב לראש המרכז השלטון המקומי ונגיד שהם מזלזלים ואם זאת המציאות שהם מזלזלים ולא משתפים פעולה, אז בוא נראה - - -

אלי בן-דהן: אם תתנו לי כמה דקות אני אסביר בדיוק איך זה עובד.

אלי בן-דהן: ראשית, איך מורכבת המועצה הדתית?

אלי בן-דהן: – המועצה הדתית על פי החוק הקיים הרכבה היום, 45% מנציגי המועצה הדתית ממונים על ידי הרשות המקומית, 45% על ידי שר הדתות ו-10% על ידי הרב המקומי.

אלי בן-דהן: אבל, גם ה- 45% של שר הדתות הם מומלצים על ידי הרשות המקומית.

אלי בן-דהן: הרכב המועצה הדתית הוא לא הרכב שרירותי, שר הדתות לא יכול להחליט למנות את מי שהוא רוצה.

אלי בן-דהן: ההרכב חייב לשקף את יחסי הכוחות של הסיעות ברשות המקומית.

אלי בן-דהן: התהליך, הרשות המקומית בוחרת את 45% שלה וממליצה לשר את ה- 45% שלו.

אלי בן-דהן: ברוב המוחלט של המקרים, אני אומר שברוב המוחלט של המקרים אנחנו מקבלים את המלצתו של ראש הרשות.

אלי בן-דהן: מאחר שההליך כל כך מוסדר הנציגים חייבים להיות כאלה שמשקפים את יחסי הכוחות.

אלי בן-דהן: לכן אנחנו רק בודקים שיחסי הכוחות הם באמת נכונים, שיש ייצוג נכון לאופוזיציה.

אלי בן-דהן: לצערנו ישנן הרבה רשויות שמנסות לגמד את האופוזיציה, או שיש ייצוג הולם לקבוצות שאינן מיוצגות ברשות המקומית מסיבות כאלה ואחרות.

אלי בן-דהן: כפי שאמרתי גם ה- 45% שהשר ממנה הם מומלצים על ידי הרשות המקומית.

אלי בן-דהן: אני מבקש לומר בעניין הזה, שחלק ניכר מהרשויות המקומיות אינן ממליצות בכלל על אישה.

אלי בן-דהן: מי שבסופו של דבר כופה שתהייה אישה אחת זה אני.

אלי בן-דהן: אני כמובן לא יכול לכפות נציגים, כאמור הם 45%, אבל ב- 45% שאני ממנה אני יכול לכפות.

אלי בן-דהן: אני מבקש שתבינו כשאתם מדברים על אישה אחת, כדי שלא תהיינה אי הבנות, החלק הניכר מהמועצות הדתיות הם בהרכב של 5 בלבד, בין 5 ל-7.

אלי בן-דהן: יש שתי ערים שההרכב הוא 11, חלק הם עם 9 והרוב 5 או 7.

אלי בן-דהן: בהרכב של 5 כשלשר הדתות יש 2, שר הדתות ממנה אישה אחת.

אלי בן-דהן: זה 50% ממה שאני ממנה.

אלי בן-דהן: אני מזכיר לכם, לי אין שום יכולת לגעת ב-45% של הרשות המקומית - - -

<קריאה: אלא אם הן לא הגישו בזמן.

אלי בן-דהן: מיד נתייחס לזה, גם זה לא פשוט.

אלי בן-דהן: צריך להבין שזאת המציאות.

אלי בן-דהן: לכן המספרים קופצים כי מי שעומד על כך זה אנחנו.

אלי בן-דהן: לצערי, בעניין הזה ראשי רשויות לא עומדים על כך.

אלי בן-דהן: אני אגיד יותר מזה, אני מקבל פניות ומכתבים מראשי ערים שמבקשים ממני 'אנא שחרר אותנו מהדרישה למנות אישה.

אלי בן-דהן: אנחנו לא רוצים שתהייה אישה במועצה הדתית'.

<קריאה: ראשית, יש דחייה של חודש.

אלי בן-דהן: לא.

אלי בן-דהן: מי שביקש דחייה, אני יכול לתת לך דוגמאות.

אלי בן-דהן: מאחר והשלטון המקומי לא נמצא כאן אני לא רוצה להזכיר שמות.

אלי בן-דהן: אני אומר לכם, אני מקבל פניות מראשי ערים שאומרים לי 'אנא שחרר אותנו, מבקשים שלא תמונה אישה למועצה הדתית'.

אלי בן-דהן: כפי שאמרתי לכם, אני עומד על כך שלפחות תהייה אישה.

אלי בן-דהן: צריך לדעת שגם במינויים זה לא 20% מההרכב, זה 50% ממה שאני יכול למנות ומהיכולת שלי להשפיע.

אלי בן-דהן: אני לא יכול להשפיע את מי ימנה הרב או הרבנים, אני לא יכול להשפיע את מי תמנה מועצת העיר.

אלי בן-דהן: אני יכול להשפיע רק על מי שאני ממנה.

אלי בן-דהן: כפי שאמרתי, בדרך כלל 50% מהמינויים שלנו הן נשים.

אלי בן-דהן: במקרים שבהם עוברת שנה ואין הרכב של מועצה דתית, אנו הולכים על תהליך אחר והוא תהליך של ממונים.

אלי בן-דהן: גם - - -

<נירה לאמעי-רכלבסקי: אני הזכרתי עוד קודם, ב- 30 הימים הם לא מביאים מועמדים.

אלי בן-דהן: אנחנו אף פעם לא עומדים על ה- 30 יום.

אלי בן-דהן: אסביר את התהליך.

אלי בן-דהן: בדרך כלל, שבועיים-שלושה לאחר מתקיימות הבחירות העירוניות אני שולח מכתב לכל ראשי הרשויות ומודיע להם שעליהם למנות הרכב למועצה הדתית.

אלי בן-דהן: אני מציין להם איך בדיוק צריך להיות ההרכב המיוצג, שיהיו בו נציגי כל הסיעות, נשים וכדומה.

אלי בן-דהן: בדרך כלל אני נותן להם 30 יום, אבל אף אחד לא עומד ב-30 יום האלה.

אלי בן-דהן: אחר כך הם מקבלים מכתב שני כעבור 15 יום, גם בזה הם לא עומדים ולכן אנחנו מגיעים לשלב שאין הרכבים.

אלי בן-דהן: כשמסתיימת השנה ואין הרכב, כאן מתחיל תהליך חדש של מינוי ממונה.

אלי בן-דהן: גם פה עשיתי דבר שבדרך כלל לא עושים, נתתי לכולם ארכה של חודשיים נוספים.

אלי בן-דהן: כלומר, הם קיבלו לא 12 חודש, הם קיבלו 14 חודש.

אלי בן-דהן: כעת כל אלה שלא סיימו נמצאים בתקופת הארכה של חודשיים.

אלי בן-דהן: ראשי הרשויות צריכים להגיע להסכמות אצלם על מנת להקים הרכב.

אלי בן-דהן: מי שלא יגיע תוך חודשיים, כעת נותר עוד חודש וחצי, אנחנו נמנה ממונים.

אלי בן-דהן: ברשותכם אני מבקש לומר דבר נוסף גם לגבי יושבי ראש המועצות הדתיות, כרגע אנחנו בתהליכים לפחות בשלוש רשויות.

אלי בן-דהן: בעזרת השם, תהייה אישה ראש מועצה דתית.

אלי בן-דהן: שוב, זה לא מותנה רק ברצון שלי.

אלי בן-דהן: זה מותנה רבות ברצון של ראשי הרשויות.

אלי בן-דהן: נזכור דבר נוסף, גם הדרישה מראש מועצה דתית, זו דרישה שלא תמיד היא דרישה פשוטה ולא תמיד אנחנו מוצאים נשים שעומדות בקריטריונים הנדרשים בדיוק כמו שגם גברים לא תמיד - - -

עליזה לביא: מהם הקריטריונים?

אלי בן-דהן: צריך להיות ניהול תקציב בשווי של ניהול התקציב של המועצה הדתית לה הם רוצים להתמנות, למשל, אם תקציב המועצה הוא 5 מיליון אז המועמד חייב להיות בעל ניסיון בניהול תקציב בסדר גודל כזה, הוא צריך להוכיח ניסיון בניהול כוח אדם בהיקף שבמועצה הדתית וכן מספר שנים של ניסיון, בדרך כלל 3 שנות ניסיון.

אלי בן-דהן: התנאים הם לא תנאים קלים - - -

<קריאה: אתה מדבר על היושב ראש, לא על חבר מועצה.

אלי בן-דהן: בוודאי, אמרתי שאלו הקריטריונים ליושב ראש.

אלי בן-דהן: אנחנו כן מקפידים שבכל מועצה דתית יהיו שניים שהם בעלי יכולת להיות יושבי ראש, אחד נבחר והשני הוא בעל יכולת גם אם הוא לא נבחר.

אלי בן-דהן: לדוגמה, בקצרין לפני כחודש בחרנו הרכב למועצה הדתית, כעבור שבועיים ראש המועצה הדתית הנבחר הודיע לנו שהוא מתפטר.

אלי בן-דהן: הוא כתב 'מצטער, לא ידעתי מה זה, לא ידעתי למה אני נכנס, ראש העיר שכנע אותי, אני מתפטר'.

אלי בן-דהן: למזלנו, מאחר והדרישה שלנו שיהיו לפחות שניים שהם בעלי יכולת להיות יושב ראש מיד נוכל למנות את השני כיושב ראש זמני לפחות, כדי שהמועצה הדתית תמשיך לתפקד ושירותי הדת ימשיכו להינתן כראוי.

אלי בן-דהן: גברתי, אני אתייחס להצעת החוק שלך.

אלי בן-דהן: אני חייב לומר שלצערי הרב לפני כשנה הכרזתי על שתי הצעות לרפורמה מקיפה במועצות הדתיות, אחת, מצמצום מספר המועצות הדתיות.

אלי בן-דהן: לדעתי אין היגיון רב במועצות דתיות קטנות בעיקר ובעיקר במקומות שהרשויות עצמן הן קרובות אחת לשנייה.

אלי בן-דהן: מן הראוי שאנחנו נצמצם את מספרן.

אלי בן-דהן: הצמצום, בעזרת השם, אמור לגרום לכך שהתקציב יחסך יישאר לטובת שירותי הדת.

אלי בן-דהן: אולי לזה התכוונת, כשאמרת שצריך לראות את העתיד בשירותי הדת, שהם צריכים להיות גם הרבה יותר מקיפים ורחבים.

אלי בן-דהן: היום, תקציב המועצות הדתיות הוא תקציב קטן מאוד ואין בו יכולת לבצע הרבה מאוד פעילויות שהיינו רוצים בהן.

אלי בן-דהן: חלק מכך אמור להגיע דרך צמצום מספר המועצות הדתיות.

אלי בן-דהן: הרפורמה השנייה, למנוע את כל ההתנהלות הקיימת עכשיו סביב ההרכבים.

אלי בן-דהן: בעיניי זו באמת התנהלות לא ראויה, לא טובה ולא תמיד מביאה את האנשים הטובים ביותר.

אלי בן-דהן: אני רוצה להגיע למצב שבו ראש מועצה דתית לא ייבחר בזכות קשריו הפוליטיים אלא בזכות הכישורים המקצועיים שלו.

אלי בן-דהן: ראש מועצה אמור להיבחר במכרז פומבי כך שכל מי שיש לו יכולות ניהוליות מוכחות, יכולות ביצוע ותנאים נוספים הוא יוכל להתמודד למשרה זו.

אלי בן-דהן: בכך ננתק את הפוליטיקה מהרכב המועצות הדתיות ונביא לכך ששירותי הדת יהיו מקצועיים ועניינים ביותר.

אלי בן-דהן: אני חייב לציין ואני אומר את זה בכאב רב, מי שמעכב את שתי הרפורמות הללו הוא משרד האוצר.

אלי בן-דהן: שוחחתי בעניין עם שר האוצר כמה וכמה פעמים במשך כמה חודשים.

אלי בן-דהן: אמרתי לו שלא יתכן שכזאת רפורמה מדהימה לא תתקבל, רפורמה שכל מי ששומע מבין שהיא יכולה לקדם את שירותי הדת בצורה טובה וראויה.

אלי בן-דהן: אבל פקידי האוצר מעכבים אותה.

אלי בן-דהן: אני מקווה שגם מפה תצא קריאה לשר האוצר לשנות את עמדתו ולגרום לכך שהפקידים שלו יתמכו ברפורמות הללו ונוכל - - -

עליזה לביא: רפורמה אחת היא מצמצום - - -

אלי בן-דהן: אחת צמצום ואיחוד מועצות דתיות.

אלי בן-דהן: השנייה, להפסיק את העיסוקים הפוליטיים סביב בניית הרכב המועצה הדתית ובחירת ראש מועצה דתית.

אלי בן-דהן: ראש מועצה דתית ייבחר במכרז פומבי על פי אמות מידה מקצועיות.

אלי בן-דהן: את המכרז תנהל נציבות שירות המדינה.

אלי בן-דהן: בדרך הזאת אני מקווה - - -

עליזה לביא: מהי התנגדות האוצר?

עליזה לביא: ההתנהלות הייתה מול משרד האוצר.

עליזה לביא: אני לא מבינה למה משרד האוצר התנגד.

עליזה לביא: תסביר לי כדי שאדע במה דברים אמורים.

עליזה לביא: לכאורה אתה מתאר לנו מצב - - -

אלי בן-דהן: להיטיב את המצב.

עליזה לביא: כן, אבל מהי ההתנגדות?

עליזה לביא: אני, דווקא עם הרפרנטים של האוצר - - -

אלי בן-דהן: לך אין משרד ואת יכולה להסתדר איתם מצוין.

אלי בן-דהן: כל מי שיש לו משרד, יודע מה זה התנהלות אל מול אגף התקציבים.

אלי בן-דהן: תאמיני לי.

עליזה לביא: אנחנו באנו לבחון איך אנחנו מתקנים.

עליזה לביא: מהוועדה הזאת יצאו לא מעט תיקונים ואתה יודע.

עליזה לביא: תסביר לנו מהי להערכתך ההבנה של פקידי האוצר, למה הם מתנגדים.

עליזה לביא: תסביר לי.

עליזה לביא: אני ישבתי איתם על משהו אחר ושמעתי התנגדות על נושא של הכשרות, אבל זה לא שייך.

עליזה לביא: תסביר לי - - -

שולי מועלם-רפאלי: אני ארחיב את השאלה של היושבת ראש.

שולי מועלם-רפאלי: מה בשתי התכניות, שנשמעות נפלאות, שאתה מביא, בעצם מה דורש מהם איזו התנהלות תקציבית אחרת.

שולי מועלם-רפאלי: הרי מי שהיום הוא ראש מועצה מקבל את שכרו והוא יקבל את שכרו גם אחרי שזה יפתח למכרז.

עליזה לביא: אנחנו היינו בוועדת פנים בדיון דומה בנושא של המועצות הדתיות.

עליזה לביא: אני הבנתי שזה הפך להיות כלי פוליטי - - -

שולי מועלם-רפאלי: ברור, זאת הצרה שלנו שם.

עליזה לביא: עד כדי איומים של ראשי מועצות או ראשי ערים.

עליזה לביא: התיאורים שנתנו שם הם תיאורים מאוד לא נעימים שבאמת הקשר שלהם לבין שירותי דת, בלשון המעטה, הוא מקרי בהחלט.

עליזה לביא: כאן אני לא מצליחה להבין למה מישהו יתנגד לשנות את זה.

עליזה לביא: על מה יושבת ההתנגדות?

אלי בן-דהן: אם הייתי יודע לפצח את ההתנגדות אני הייתי מתקדם.

אלי בן-דהן: לצערי הרב יש התנגדויות.

אלי בן-דהן: האוצר, לפחות בעניין איחוד המועצות הדתיות מבקש שהכסף שייחסך יעבור אליו חזרה.

אלי בן-דהן: זה כמובן לא יעודד אף אחד להתאחד.

אלי בן-דהן: למה שמועצה דתית תתאחד אם היא יודעת שהתקציב שייחסך יחזור חזרה לאוצר ולא יישאר לטובת שירותי הדת?

שולי מועלם-רפאלי: בנושא השני, ההתנגדות יכולה להיות בגלל עצם היציאה למכרז?

שולי מועלם-רפאלי: עלויות של המכרז הן משהו - - -

אלי בן-דהן: העלויות של המכרז הן משהו שלא - - -

עליזה לביא: אני אפנה אל שר האוצר ואבדוק את הנושא הזה.

אלי בן-דהן: אני אשמח שתפעלו בעניין הזה.

שולי מועלם-רפאלי: אחת הצרות הגדולות שאני חווה בתקופה האחרונה, באמת סביב הניסיון שלנו להביא נשים גם להיות מועמדות ליושבות ראש וגם להיות מועמדות לחברות במועצות הדתיות, שזה באמת כלי פוליטי בהגדרתו.

שולי מועלם-רפאלי: כלומר, בכלל חלק מראשי הרשויות לא מבינים מאיפה באתי אליהם, בכלל איך אני לוקחת להם את הכלי הזה.

שולי מועלם-רפאלי: מזמן הוא הפך להיות פוליטי גברי של משא ומתן פוליטי של איך תראה המועצה, מה הוא יקבל בתמורה מהאיש הפוליטי שהוא ימנה להיות חבר מועצה או יותר מזה להיות יושב ראש מועצה.

שולי מועלם-רפאלי: אני חושבת שההצעה הזאת קודם תעשה את מה שאנחנו רוצים ותהפוך את שירותי הדת למשהו הרבה יותר נכון וטוב.

שולי מועלם-רפאלי: שנית, תפסיק את ההתנהלות הפוליטית סביב המינויים.

אלי בן-דהן: אני אוכל לומר לכם שהמשרד שלנו מתעסק, לצערי הרב, המון זמן סביב ההרכבים הללו.

אלי בן-דהן: זה גוזל המון זמן שהיה ניתן לנצל אותו לדברים טובים יותר.

אלי בן-דהן: אני אסיים את דבריי, ראשית אני אציין את ורד סוייד מנהלת הרשות לקידום מעמד האישה במשרד ראש הממשלה, אנחנו פועלים בתיאום ומקדמים נשים.

אלי בן-דהן: כמו שאמרתי קודם זו חובתי - - -

עליזה לביא: תודה אדוני.

עליזה לביא: אנחנו נשמע את היועצת המשפטית של הוועדה.

<נירה לאמעי-רכלבסקי: אני רק רוצה לציין, כמו בכל נושא שמצריך הפליה מתקנת, גם כאן למרות התיקון הזוחל, בעצם יש בסיס שממנו נשים מתחילות בנקודת פתיחה הרבה יותר גרוע.

<נירה לאמעי-רכלבסקי: אני קוראת את סעיף 4 לחוק שמדבר על בחירת ראש מועצה.

<נירה לאמעי-רכלבסקי: בעצם בשתי קטגוריות ראשיות נשים לא יכולות, יש כאן כמה קטגוריות שעונים להן יכולים לכהן כיושב ראש מועצה, אחת מהן, מישהו שכיהן לפחות 3 שנים כראש רשות מקומית או ראש מועצה דתית או סגן.

<נירה לאמעי-רכלבסקי: כלומר, נשים מלכתחילה לא נמצאות בתפקידים האלה.

<נירה לאמעי-רכלבסקי: סעיף שני, "כיהן לפחות שנתיים בתפקיד רב של עירייה" – גם כאן אנחנו מורידים את הנשים.

<נירה לאמעי-רכלבסקי: נשארו שתי קטגוריות - - -

עליזה לביא: את כרגע מקריאה קטגוריות ליושבי ראש.

<נירה לאמעי-רכלבסקי: כן.

<נירה לאמעי-רכלבסקי: אני רק מבקשת לציין - - -

עליזה לביא: אז היא יכולה להיות יושבת ראש אם צריך להיות רב?

שולי מועלם-רפאלי: אחת מכמה אפשרויות.

<נירה לאמעי-רכלבסקי: נשים מתאימות לשתי קטגוריות.

<נירה לאמעי-רכלבסקי: מישהי שביצעה תפקיד בכיר במשך 3 שנים לפחות כעובדת ברשות מקומית, מועצה דתית או גוף מוניציפאלי ו-3 שנים לפחות בתפקיד במשרד ממשלתי שעיקר העיסוק בו היה בעניינים של מועצות דתיות - - -

אלי בן-דהן: או גם גופים פרטיים.

<נירה לאמעי-רכלבסקי: נשים יכולות לענות לשתי קטגוריות.

שולי מועלם-רפאלי: וגם שם אין המון נשים.

<נירה לאמעי-רכלבסקי: לכן מה שאני חושבת, שאם באמת אנחנו מבינים שכאן הפלייה מתקנת פוזיטיבית ואקטיבית צריכה להיעשות, האם לא צריך לפעול כאן יותר כדי להביא את המצב לאיזה שוויון ולהתקדם במובן שלאתר את הנשים האלה.

<נירה לאמעי-רכלבסקי: לא לחכות שנשים כאלה תתפנה כי מלכתחילה מדובר - - -

אלי בן-דהן: סליחה, אני מבקש לציין, רק לפני כחודש עשינו כינוס עם עשרות נשים.

אלי בן-דהן: היועץ שלי נתן להן טפסים.

אלי בן-דהן: אמר להן "בואו תמלאו, בואו אנחנו פותחים לכם את הדלת".

אלי בן-דהן: עד היום לא קיבלנו שום טופס.

אלי בן-דהן: אולי עוד יגיעו, אבל תבינו.

אלי בן-דהן: אני לא יכול לעמוד ברחוב ולצעוק לכל אישה ולומר 'מי שרוצה תבוא'.

אלי בן-דהן: אנחנו עושים את המרב בעניין הזה והלוואי שתבואנה.

אלי בן-דהן: אמרתי לכם, לדעתי הבעיה המרכזית בעניין הזה הן הרשויות המקומיות.

<נירה לאמעי-רכלבסקי: ועדות איתור הן משהו מובנה.

<נירה לאמעי-רכלבסקי: למשל היועץ המשפטי לכנסת - - -

אלי בן-דהן: ברור.

אלי בן-דהן: אילו החוק שלי היה מתקיים אז היינו עושים את זה.

אלי בן-דהן: זו בדיוק הצעת החוק שלי.

עליזה לביא: תודה.

עליזה לביא: בבקשה עורך הדין ישראל פת, היועץ המשפטי של המשרד לשירותי דת.

<ישראל פת: אני מבקש להתחיל מהסוף בהקשר לדבריו של סגן השר.

<ישראל פת: אני אישית משתתף באיזו וועדה, שוב, הדברים לא נוגעים קונקרטית לנושא של מינויים למועצות הדתיות ומינוי מממונים של המועצות הדתיות.

<ישראל פת: אני משתתף בוועדה שמונתה על ידי בית המשפט לצורך איתור מועמדים של חברי אסיפה כללית לאיזו חברה קדישא שנמצאת בהליכי פירוק.

<ישראל פת: חברה קדישא בעיר מאוד מכובדת בארץ.

<ישראל פת: בתוך הכללים של הועדה לצורך איתור מועמדים אנחנו הכנסנו גם איזו העדפה מתקנת לנשים.

<ישראל פת: אנחנו פנינו לנשים - - -

עליזה לביא: בחברה קדישא?

<ישראל פת: בחברה קדישא, באסיפה הכללית של אותה עמותה.

<ישראל פת: לעת עתה, קיבלנו סדר גדול של 5%-10% פניות - - -

<ורד סוייד-פאר: למה לא פנית לרשות לקידום מעמד האישה כשיש לנו מאגר של 2,000 נשים?

<ורד סוייד-פאר: פנית לנשים שלכם?

<ישראל פת: אני אהיה מודע לעניין הזה ואני אפנה גם - - -

עליזה לביא: ורד אני מיד אתן לך את רשות הדיבור.

עליזה לביא: אני חושבת שחלק מהמצוקה שתעלה כאן זה חוסר שיתוף פעולה והבנה בכלים הקיימים ובשינויים.

עליזה לביא: הקונספציות המקובלות היו שנשים לא מעוניינות, אי אפשר לאתר אותן.

עליזה לביא: אנחנו שומעות את זה ולא משנה באיזה נושא.

<ורד סוייד-פאר: את יודעת כמה תענינה.

עליזה לביא: ברור.

עליזה לביא: אבל ורד, זה חלק מה-Networking הגברי של חבר מביא חבר.

עליזה לביא: אנחנו צריכות לראות איך אנחנו מעצימות - - -

<ישראל פת: באותה עירייה יש אירגוני נשים, זו עיר מכובדת, עיר ואם בישראל, יש שם ארגוני נשים ואפילו מטעם אותם ארגוני נשים הופיעה מועמדת שבאמת הייתה ראויה.

<ישראל פת: אנחנו פנינו לאותה אישה וביקשנו ממנה שתפרסם.

<ישראל פת: היא טענה שהיא פרסמה, שוב זו עיר מכובדת שיש בה פייסובוק וכל מיני עזרי אינטרנט וכדומה שבאמצעותם פונים לאנשים באותה עיר.

<ישראל פת: ביקשנו ממנה לפנות לנשים שמתאימות באותה עיר ולהציע את מועמדותן.

<ישראל פת: באמת בימים האחרונים אנחנו מתחילים לקבל איזו טפטוף של כמה מועמדות.

<ישראל פת: שוב, אני מניח שאותם ארגוני נשים באותה עיר יודעים על אותן נשים לא פחות מאשר הרשות לקידום מעמד האישה.

שולי מועלם-רפאלי: כן, אבל ישראל, זה לא רלוונטי בכלל אם יודעים או לא יודעים.

שולי מועלם-רפאלי: יש כאן רשות ממשלתית.

שולי מועלם-רפאלי: אומר הרב בן-דהן בסוף דבריו דבר משמעותי מאוד.

שולי מועלם-רפאלי: 'אני עובד בשיתוף פעולה עם ורד סוייד'.

שולי מועלם-רפאלי: בו נעביר את שיתוף הפעולה שמדבר עליו הרב בן-דהן גם אליך.

שולי מועלם-רפאלי: מהיום כשאתה רוצה נשים לכל דבר תפעל גם בקרב ארגוני נשים בכל עיר, חלקן יושבות כאן, וגם תפנה לורד סוייד שאומרת לך 'יש לי 2,000 נשים במאגר'.

שולי מועלם-רפאלי: בוא נעשה את זה.

עליזה לביא: עורך הדין פת, ההבנות שהיו במועצות הדתיות, הרי אנחנו מכירים את המועצות הדתיות, זה היה באמת במתכונת של חבר מביא חבר, גם סדר התקציבים שהיה.

עליזה לביא: למשל אני אוכל לציין מהעיר שלי, הדבר הכי חשוב למועצה הדתית הוא פרקי חזנות, שבת חזנות.

עליזה לביא: כשאני מסתכלת כמה יוצא לחזנות מהתקציב וכמה יוצא לדברים אחרים - - -

<ישראל פת: אולי זה בתקופתו של - - -

עליזה לביא: לא, גם היום.

עליזה לביא: תשמע, בעירי אני חיה.

עליזה לביא: למה אני נותנת לך את הדוגמה הזאת?

עליזה לביא: אני נותנת לך את הדוגמה הזאת כי השתרשו הבנות, לכאורה תפיסה מעוותת שנשים לא מעוניינות, לא רוצות, כך התרגלו.

עליזה לביא: זה לא רק במקרה של המועצות הדתיות.

עליזה לביא: אתה לא שמעת את דבריי בפתח הוועדה, אין לי פה משהו שאני רוצה להגיד שהוא רק במועצות הדתיות, זה לא נכון.

עליזה לביא: אני חיה כאן בנושאים של עיוותים והדרה בנחלות רבות בחברה בישראל, לצערי הרב.

עליזה לביא: גם כאן המציאות השתנתה, יש הרבה מאוד נשים שכל מה שהן מבקשות זה לעשות את המרחב הציבורי מבחינת שירותי דת, טוב יותר, נכון יותר, ראוי יותר ומתאים יותר.

עליזה לביא: הסדר ההיררכי הקיים במועצות הדתיות מעוות ולא מתאים לישראל 2014.

עליזה לביא: עוד דוגמה לנושא שאני רוצה, אתה בטח מכיר אותו, אני מנסה לקדם אותו וסגן השר יודע את זה, זה נושא של בלניות.

עליזה לביא: הרי אם הייתה אישה במועצות הדתיות, אני מבטיחה לך שלא היינו מגיעים לעיוות המזעזע הזה וחסר האחריות הזה והפושע כלפי המקום של הבלניות.

עליזה לביא: המקום המעוות הזה שהן חסרות אחיזה של איזו הגנה מבחינה תעסוקתית, שנותנים להן לעבוד ב-3 מקוואות כדי שלא יהיה להן מקום אחד משיקולים כאלה ואחרים.

עליזה לביא: איך יכול להיות הפער הזה, בין משכורת רב העיר לבין משכורת אחרונת הבלניות?

עליזה לביא: למה משגיחי כשרות הם במקום אחר?

עליזה לביא: מי קבע?

עליזה לביא: זה לא תורה למשה מסיני.

עליזה לביא: זה סדר שבו היו אנשים מסוימים שהחליטו על ההיררכיה מנקודת ראותם שלהם.

עליזה לביא: ברגע שההרכב שיחליט יהיה מגוון הוא יסתכל על מנעד הצרכים שקיימים באוכלוסייה, והוא לא יעשה טובה שצריך לשפץ מקוואות ולא יעשה טובה שצריך אולי לפתוח היום את המועצות הדתיות, למשל לפרויקט בר-מצווה ובת-מצווה שחלקה הגדול ש החברה בישראל לא יודעת מה זה.

עליזה לביא: אז כדאי לכולנו להבין שזה לא נשים נגד גברים.

עליזה לביא: אנחנו רוצים שירותי דת יותר נכונים, יותר טובים, יותר מתאימים.

עליזה לביא: הרי לשם זה בניינו את המועצות הדתיות.

עליזה לביא: לשם זה בניינו אותן.

עליזה לביא: לבוא ולומר ולהשתמש במשפטים הקודמים של "אין נשים".

עליזה לביא: יש את ורד, יש אותי, יש את שולי, יש נשים שמכירות, יש את הארגונים.

עליזה לביא: יושבים כאן ארגוני נשים ותכף תשמע אותם.

עליזה לביא: יש את הארגונים החברתיים שהנושאים האלה כל כך חשובים להם.

עליזה לביא: בואו נחליט שאנחנו יוצאים לדרך חדשה.

עליזה לביא: זה לא אנחנו נגדכם, להפך כל מטרתנו היא ששירותי הדת בישראל יהיו טובים יותר ונכונים יותר ושמבינים שהמציאות החברתית השתנתה במדינת ישראל, ויהדות היא לא רק דת, יהדות היא גם תרבות.

עליזה לביא: לזה צריך לתת מענה.

<ישראל פת: אני מבקש להתייחס לגופו של עניין.

<ישראל פת: אין לי שום עימות נגד חברות הוועדה.

<ישראל פת: לא נגדך ולא נגד חברת הכנסת מועלם וגם לא חלילה נגד ארגוני הנשים.

<ישראל פת: מי שדוחף וגם בקדנציה הקודמת מינוי נשים למועצות הדתיות ועוד לפני שהתקבל פסק דין שהוא די מנחה בעניין הזה, פסק הדין חמי דורון.

<ישראל פת: אגב, בעקבותיו אני רוצה להעיר, בעקבותיו תוקנה תקנה 4 לתקנות "שירותי דת היהודיים ניהול מועצות" לגבי תנאי הסף למועצות דתיות.

<ישראל פת: אנחנו הובלנו נוכחות של אישה בכל מועצה דתית כולל במועצות הדתיות החרדיות.

<ישראל פת: אני מוכרח לומר שגם היום ישנן מועצות דתיות חרדיות שכוננו עם נציגות נשים למרות ההתנגדות החרדית בעניין הזה.

<ישראל פת: צריך לומר את זה ולהדגיש את הדברים.

<ישראל פת: לומר את האמת, על הרכבי המועצות הדתיות, גם לשר ולסגנו אין שליטה מלאה על הרכבי המועצות הדתיות.

<ישראל פת: הרכבי המועצות הדתיות כל זמן - - -

אלי בן-דהן: ישראל, הסברתי על זה.

<ישראל פת: לגבי תקנה 4.

<ישראל פת: תקנה 4, היועצת המשפטית, התקנה הזאת תוקנה בליווי אותו בג"צ חמי דורון 7068/10 ובליווי משרד המשפטים.

<ישראל פת: אנחנו עצמנו מקפידים על מציאת נשים לא רק להרכבי מועצות דתיות ולא רק כחברות ולא רק חברה אחת במועצה דתית, אלא בראשות מועצה דתית, כממונות על מועצות דתיות בכל מגוון הפעילויות.

<ישראל פת: חשוב לומר שאנחנו פועלים גם היום מעבר לתקנה עצמה.

<נירה לאמעי-רכלבסקי: השורה התחתונה היא, כמה ממומנות יש וכמה נשים ראשי מועצות דתיות יש.

<ישראל פת: בקדנציה האחרונה, כמעט לא מונו ממונים על מועצות דתיות, כן מונו הרכבים ובהרכבים יש נציגות מכובדת לנשים.

עליזה לביא: תודה אדוני.

עליזה לביא: בבקשה, ורד סוייד.

<ורד סוייד-פאר: קודם כל אני מבקשת להודות על הדיון החשוב ולהודות באמת לרב בן-דהן על שיתוף הפעולה לאורך שנים בתפקידיו, עוד בתפקידו הקודם כמנהל בתי הדין הרבנים.

<ורד סוייד-פאר: הייתי ביישוב שקרוב לליבך, במועצה האזורית אשכול עם נשים.

<ורד סוייד-פאר: ניגשה אלי אחת מהנשים מהקהל ואמרה לי שהיא חייבת את החיים שלה לך שהצלת אותה מעגינות והיא הצליחה להקים בית חדש בישראל.

<ורד סוייד-פאר: על כך שהקמת אתנו עכשיו ועדה לבחינת הסכמי קדם נישואין ואנחנו רואים את השיפור כמו שציינת.

<ורד סוייד-פאר: יחד עם זאת אני חושבת שהחסם הפוליטי הוא חסם מאוד משמעותי לנשים.

<ורד סוייד-פאר: אם באמת נוכל להוביל למגמה שזה יהיה במכרז פומבי וגם נדרוש שמועמד שיש לו זיקה פוליטית צריך להיות עם כישורי יתר בדיוק כמו שאנחנו עושים בוועדה למינוי דירקטוריונים.

<ורד סוייד-פאר: זה יאפשר ליותר אנשים ממגוון קבוצות האוכלוסייה גם נשים וגם גברים עם ראיה להתמודד.

<ורד סוייד-פאר: אני באמת חושבת שזו תהייה מהפכה.

<ורד סוייד-פאר: צריך ללכת לכיוון הזה ולהתמודד אל מול האוצר או אל מי שלא מאפשר את זה.

<ורד סוייד-פאר: אם תהייה בעיה של מימון לפרסם את המודעות, או את 'קול קורא' לנשים להתמודד, אנחנו נשמח.

<ורד סוייד-פאר: עשינו את זה עם רשות החברות ונוכל לעשות את זה.

<ורד סוייד-פאר: בזמנו אורי יוגב פנה אלינו שלא הגישו מספיק נשים מועמדות.

<ורד סוייד-פאר: נתנו מימון למודעות בכל העיתונות ובעקבות זה הגיעו פניות מאוד נרחבות של נשים ישירות לשם.

<ורד סוייד-פאר: אנחנו רואות בזירה הזאת זירה משמעותית.

<ורד סוייד-פאר: אתה יודע את עמדתנו כי זאת לא רק עוד סוגיה של ייצוג הולם.

<ורד סוייד-פאר: באמת לראשונה עשית את הסנקציות של ראשי מועצות שנלחצו ומינו.

<ורד סוייד-פאר: חשוב לנו לשמוע במקום הזה את הקול הנשי.

<ורד סוייד-פאר: ההחלטות שנידונות שם יש להן חשיבות מאוד גדולה לנשים.

<ורד סוייד-פאר: המשרד שלך התחיל בתהליך של הדרכת בלינות לזיהוי סימנים גם בתחום של אלימות.

<ורד סוייד-פאר: אנחנו רואים בזה התקדמות חשובה ופרויקט של מקום עבודה תומך משפחה.

<ורד סוייד-פאר: המשרד' שלך הוא המשרד הממשלתי הראשון שאימץ קורס אליו מגיעים גם עובדים וגם עובדות על זמן עבודה בתחום של הורות שוויונית.

<ורד סוייד-פאר: אנחנו באמת מציינים בגאווה את ההתקדמות הזאת.

עליזה לביא: תודה ורד.

עליזה לביא: ענת יונה עמדי מ"שתי"ל", בבקשה.

<ענת יונה עמדי: שלום, אני רוצה להצטרף לברכות על שינוי המגמות.

<ענת יונה עמדי: אני חושבת שדווקא הדברים שנאמרו כאן מעידים על הצורך בקידום החקיקה.

<ענת יונה עמדי: פשוט ליצור מצב חדש בשטח.

<ענת יונה עמדי: כרגע כפי שאתה אומר, החסמים נמצאים שם.

<ענת יונה עמדי: אנחנו עדים להרבה תנועות מהשטח.

<ענת יונה עמדי: חברת הכנסת עליזה לביא וגם חברת הכנסת שולי מועלם שותפות אתנו תקופה ארוכה בכל הנושא של הכשרת בלניות וקידום התנאים שלהן.

<ענת יונה עמדי: כברת הדרך עדיין ארוכה.

<ענת יונה עמדי: זה רק מעיד על הצורך ליצור שינוי מלמעלה למטה גם בנושא של השטח ובוודאי בייצוג הולם ובוודאי בעמדות מפתח.

<ענת יונה עמדי: חשוב להגיד שיש גם הרבה תנועה מלמטה.

<ענת יונה עמדי: הרבה נשים משכילות נכנסות היום לתמונה.

<ענת יונה עמדי: דיברנו על קריטריונים שיכולים לתת את הפור הזה לנשים אל מול נקודת נחיתות שהן נמצאות בה כרגע.

<ענת יונה עמדי: אני חושבת שכדאי להסתכל מה קורה היום ואיך אנחנו יכולים לתת את הקריטריונים האלה על מנת לאפשר ליותר נשים להיכנס לקדמת הבמה.

<ענת יונה עמדי: לאפשר את השינויים שחברת הכנסת לביא דיברה עליהם.

עליזה לביא: תודה ענת.

עליזה לביא: יערה ישורון, מפורום הנשים של "הבית היהודי", בבקשה.

<יערה ישורון: תודה.

<יערה ישורון: גם אני רוצה לברך את הרב בן-דהן על כל מה שהוא עושה.

<יערה ישורון: אנו נכחנו בדיון הקודם על הרשויות המקומיות וראינו כמה קשה לעמוד אל מול ראשי הרשויות.

<יערה ישורון: כמו שהרב בן-דהן אמר קודם, הרשויות המקומיות אינן ממליצות על נשים.

<יערה ישורון: אני חוויתי את זה ברמה האישית בדרך בה אני הגעתי.

<יערה ישורון: אני חברת מועצה במזכרת בתיה.

<יערה ישורון: הדרך שהגעתי לזה וכל הנושא, לא היה לי מושג, אבל פתאום נתבקשנו להביא שמות.

<יערה ישורון: לא היה מושג מאיפה זה קורה - - -

עליזה לביא: מה זה נתבקשנו, מי ביקש?

<יערה ישורון: זה היה אחד מהסעיפים שעל סדר היום, "בואו תביאו שמות מועמדים לחברי המועצה הדתית".

<יערה ישורון: לא ידעתי בכלל איך ניגשים לזה, לא ידעתי דבר.

<יערה ישורון: במקרה הייתי ליד השולחן העגול, ששם התקבלו ההחלטות.

<יערה ישורון: לכן באמת זה כל הסיפור הפוליטי שאת נמצאת באיזה מעגל.

<יערה ישורון: אני במקרה חברת מועצה ולכן אני מגיעה לעוד ועוד מקומות.

<יערה ישורון: אני רואה כמה נשים לא נמצאות שם.

<יערה ישורון: שוב, משום שזה חבר של חבר ובסוף בוועדות הן לא נמצאות.

<יערה ישורון: - - -

עליזה לביא: במזכרת בתיה, כמה חברות מועצה יש?

<יערה ישורון: אני הבאתי אחת.

עליזה לביא: היום אתן שתיים?

<יערה ישורון: אני מנסה להביא את השנייה, אבל זו בעיה פוליטית.

<יערה ישורון: זה באמת אחד הסיפורים הכי רציניים במועצות הדתיות.

<יערה ישורון: נשים במועצות הדתיות, זה סיפור פוליטי וזה קשה ברמות.

<יערה ישורון: אני לא רוצה לפתוח כאן את הדיון הזה, אבל קשה מאוד ברמות להביא את הנשים.

<יערה ישורון: על הנשים שהבאתי, עשיתי לפני כן עבודה רצינית.

<יערה ישורון: גם אחרי שהבאתי את שמות הנשים, יש עבודה פוליטית שמרחיקה אנשים.

<יערה ישורון: זה מקום מאוד, אני נזהרת במילים - - -

עליזה לביא: גברי.

<יערה ישורון: גברי זה בסדר, אבל גברי - - -

עליזה לביא: מאיים?

<יערה ישורון: יותר ממה שהייתי רוצה שיהיה, או מהידיעה, אני מאוד מאוד עדינה.

<יערה ישורון: יש בתוך זה הרבה מאוד דברים שנשים לא אוהבות להיות קשורות אליהם ובצדק.

<יערה ישורון: אלו תהליכים שלא תמיד הם נקיים ועם הרבה, זו איזו ביצה מקומית שהיא מאוד מאוד קשה.

<יערה ישורון: אני באמת חושבת שצריך לחלץ משם את זה כי אחרת אנחנו בלופ שהוא מאוד קשה - - -

אלי בן-דהן: אפשר לדבר עם שר האוצר.

<יערה ישורון: הרב בן-דהן, באמת עושה שם עבודה מדהימה.

<יערה ישורון: תהיינה נשים יושבת ראש מממונות ויש כבר שמות.

<יערה ישורון: נכון, גם הקריטריונים הם מאוד קשים.

<יערה ישורון: למצוא נשים שיש להן גם ניסיון וגם במשאבי אנוש.

<יערה ישורון: אגב, בדרך כלל זאת לא הבעיה.

<יערה ישורון: הבעיה היא הניסיון בניהול תקציב כי נשים הן לא בלופ הזה, כל פעם הן מחוץ ללופ.

<יערה ישורון: מצד אחד צריך להכניס אותן לשם ומצד שני צריך לתת להן קצת יותר.

<יערה ישורון: צריך לתת להן יכולת להתמודד עם זה כי באמת הפוליטיקה היא מאוד קשה.

<יערה ישורון: כל כך הרבה קשיים ביחד עושים את המצב כמעט בלתי אפשרי לגבי נשים יושבות ראש.

<יערה ישורון: כמו שהרב בן-דהן אמר, תהיינה נשים יושבות ראש, אבל זה תלוי ברצון ראשי העיר וראשי העיר לא רוצים.

<יערה ישורון: צריך לעשות גם שם עבודה.

<יערה ישורון: שוב, הם הבטיחו לחברים שהם חייבים להם.

<יערה ישורון: זו עבודה בשכר.

<יערה ישורון: - - -

עליזה לביא: אין לי ספק, שברגע שתהיינה יותר נשים במועצות המקומיות ובערים, אז נראה שינוי.

עליזה לביא: כשאת מדברת כאן, אני חושבת שזה בשני קווים מקבילים.

עליזה לביא: כל המאבקים שהיו כעת לקראת הבחירות לרשויות המוניציפאליות וכל הדפוסים שחזרו ואחר כך בכל הסיכומים, אני ממש רואה קווים מקבילים לדברים שלך.

עליזה לביא: אין ספק שזה יהיה בו זמנית.

עליזה לביא: אנחנו צריכים לראות איך אנחנו עוזרים גם בכיוון שאת ציינת, המשפטי וגם בעוד שיתופי פעולה שצריכים לנבוט.

עליזה לביא: השולחן הזה חייב להציף אותם.

עליזה לביא: אני קוראת כאן לשלטון המקומי, להתעורר מהתרדמה שעטפה אותו.

עליזה לביא: אם זה תפקידו של השלטון המקומי ופה חוסר התפקוד שלו בכל מה שקשור לוועדה לקידום מעמד האישה, אז בסדר, אנחנו נמשיך לפנות הלאה.

עליזה לביא: יש גם בשלטון המקומי אנשים שממונים.

עליזה לביא: אם זה השלטון המקומי, אני רוצה לדבר עם יושב ראש מרכז השלטון המקומי.

שולי מועלם-רפאלי: גברתי, אני חייבת לומר שביום שני בוועדה שניהלתי בתת הוועדה למניעת סחר בנשים וזנות קראתי את אותה קריאה.

שולי מועלם-רפאלי: הנטייה של השלטון המקומי לא להגיע או להגיע ולומר לנו אמירה שנאמרה כאן בשבוע שעבר בדיון, נציגת העיר ירושלים אמרה כאן 'יש לנו שבע-שמונה זונות ואותן נשלח לשיקום בתל אביב'.

שולי מועלם-רפאלי: וזהו, זאת הנציגה של השלטון המקומי.

<יערה ישורון: ברור שיש כאן בעיה חינוכית שלנו הנשים, שצריכות להיות במקומות הללו.

<יערה ישורון: יחד עם זאת, אנחנו חייבים כרגע את העזרה, אין מה לעשות, אנחנו חייבים את העזרה גם מצד הקריטריונים וגם מצד הייצוג הפוליטי.

<יערה ישורון: בתחום הזה זה מה שיעזור.

עליזה לביא: תודה.

עליזה לביא: עורך הדין אלעד קפלן, מנהל המחלקה למדיניות ציבורית ומשפטית ב"עתים", בבקשה.

<אלעד קפלן: אני רוצה לדבר קצת על השילוב והייצוג ההולם והשוויוני של נשים במועצות הדתיות ועל בהרבה דברים שאנחנו עוסקים בהם.

<אלעד קפלן: אנחנו מטפלים בהרבה פניות שקשורות לשירותי הדת בכל התחומים.

<אלעד קפלן: אנחנו מוצאים פעם אחר פעם בכמות עצומה של הפניות שהסוגיות המהותיות שאיתן אנחנו נאלצים להתמודד הן למעשה סוגיות מגדריות.

<אלעד קפלן: זה נכון לגבי הדרת נשים בבתי העלמין, זה קורה גם לאחר שיצא נוהל בנושא.

<אלעד קפלן: זה נכון לגבי הליכים שונים ברישום לנישואין, כמו למשל חתימה על הסכמי קדם נישואין, שעד היום חלק מהמועצות הדתיות לא מאפשרות לחתום על הסכם.

<אלעד קפלן: לפעמים זה מחוסר מודעות, או שהם לא מודעים ולא יודעים על מה מדובר, לפעמים גם מתפיסה דתית מסוימת.

<אלעד קפלן: זה נכון כפל כפליים בכל מה שקורה במקוואות.

<אלעד קפלן: לאחר שיושבת ראש הוועדה פעלה רבות בנושא והמשרד לשירותי דת הוציא נוהל חשוב שנועד לעגן את הזכות של הנשים הטובלות לפרטיותן.

<אלעד קפלן: עד היום אנחנו מקבלים מדי שבוע פניות חמורות וקשות על נשים שכפו עליהן מנהגים מסוימים, שלא אפשרו להן לטבול כפי שהן מאמינות.

<אלעד קפלן: לפעמים נשים מגיעות ורוצות לטבול עם חברה או לבד וכופים עליהן את הנוכחות של הבליינית, וזה על פי ההנחיה של המועצות הדתיות.

<אלעד קפלן: אם יורשה לי להעיר דווקא כגבר, אם בבתי הכנסת היו את הבדיקות, החקירות וכפיית המנהגים שיש היום בחלק מהמקוואות בארץ, אז לא היה קם מניין בישראל, לא היינו מצליחים לגבש מניין.

<אלעד קפלן: אלו דברים ששילוב נשים במועצות הדתיות אפשר לשפר ולתקן.

<אלעד קפלן: אני חושב שהוועדה הזאת צריכה להמשיך לעסוק בתקרות הזכוכית ובסוגיה של המועצות הדתיות.

<אלעד קפלן: צריך גם לדבר על תקרות הבטון שיש לא רחוק משם.

<אלעד קפלן: לפי "חוק שירותי הדת" היום המועצות הדתיות כפופות לפסיקת הרבנות המקומית והרבנות הראשית לישראל.

<אלעד קפלן: לא תמיד ברור האיזון בין הפסיקה לבין הסמכות של המועצה הדתית.

<אלעד קפלן: היום מאה אחוז מהפוסקים, למיטב ידיעתי, מאה אחוז מהמועצות הדתיות, מאה אחוז של העוסקים בתחום ההלכה הם גברים.

<אלעד קפלן: כבר היום ברוך ה' יש לא מעט נשים יודעות ספר, תלמידות חכמים, בקיאות בש"ס ופוסקים שיכולות לתת מענה הלכתי בתחומים שונים.

<אלעד קפלן: בפרט בתחומים מאוד רגישים שנוגעים לשירותי הדת שניתנים לנשים.

<אלעד קפלן: הייתי רוצה הוועדה הזאת לא תסתפק רק בייצוג שוויוני במועצות הדתיות אלא תוביל קול קורא לייצוג ראשוני לפחות בתוך לב ליבו של הממסד הדתי בישראל, והוא מתן מענה דתי והלכתי לכלל הציבור.

עליזה לביא: בהמשך לדברים שלך, אני רוצה לחזק אותם, אני רוצה להכריז בזאת שנקיים בהקדם וועדה שתעסוק באישור תקנות לימוד תורה לנשים, זה אחד הדברים שהובלתי.

עליזה לביא: שנשים תקבלנה מימון ללימוד תורה.

עליזה לביא: זה המקום להודות לשר החינוך על השינוי בתקנות.

עליזה לביא: אנחנו נקיים וועדה בנושא הזה.

עליזה לביא: אין ספק שהמהפכה הגדולה שמתרחשת בחברה בישראל ובמיוחד באורתודוקסיה זו מהפכת הנשים הלומדות.

עליזה לביא: אין עורר על כל מה שאמרת שאין עורר על המקום ההלכתי שלהן.

עליזה לביא: אתה יודע, גם במקום הזה כשאישה מגיע לטבול ומוכנים לשאול רק רב ולא לפנות לאישה, והיום יש לנו את "משמעת".

עליזה לביא: זה ארגון שלקח לו זמן לקום, הוא בא מהשטח - - -

אלי בן-דהן: היום זה ארגון גדול מאוד.

עליזה לביא: נכון, הוא קם מהשטח והוא גם נאבק בבירוקרטיה.

עליזה לביא: מי כמוך יודע, שלא בכל מקום אפשר - - -

<אלעד קפלן: זה לא בתוך המועצה הדתית.

עליזה לביא: הוא לא מתוך המועצה הדתית.

עליזה לביא: הלוואי שגם זה, זה חלק מהשינויים שעליהם דיברתי.

עליזה לביא: אם אנחנו נראה יותר נשים מעורבות לא נמשיך לקבל כל הזמן פניות על הדרה בבית קברות פה ועל כך שאי אפשר להספיד שם, ועוד כל מיני גחמות אישיות של אנשים שביקשו להביא על עצמם חומרות באופן אישי.

עליזה לביא: הם חושבים שהם צריכים לעשות את הדברים הללו בפרהסיה.

עליזה לביא: ברגע שיהיו יותר נשים ושלגברים המעורבים הנושאים האלה באמת יהיו נר לרגליהם ולא קרדום פוליטי לכיוון התפקיד הבא, אז נראה ברכה בעמלנו.

עליזה לביא: שחר אילן מ"חדוש", בבקשה.

<שחר אילן: אנו קיימנו מעקב אחר נושא הנשים במועצות הדתיות, בעצם מתחילת הקדנציה הקודמת.

<שחר אילן: הרעיון היה, שמדי שנה נראה כמה מעט יש בכדי שברגע הזה, שהוא רגע האמת, יהיה ברור שצריך לקרות שינוי.

<שחר אילן: הניסיון לתלות את יהבנו על רפורמה שצריכה לעבור בכנסת, אני לא אופטימי לגביו.

<שחר אילן: אם הרפורמה תעבור, יופי.

<שחר אילן: השאלה האמתית היא, כמה נשים במציאות תהיינה במועצות הדתיות?

<שחר אילן: כמה יושבות ראש תהיינה?

<שחר אילן: כנראה שהכי חשוב הוא, כמה נשים מממונות תהיינה, משום שבתחום הממונות הכי קל לעשות שינוי.

<שחר אילן: המשרד ללא ספק עושה עבודה יפה בנושא החברות.

<שחר אילן: אני מוכרח לומר שהיום הקריטריון של אישה אחת במועצה נראה לי קצת מיושן.

<שחר אילן: אישה אחת נראה לי מעט מדי, זה בבודד וקשה לעשות עם זה שינוי.

<שחר אילן: אין ספק שהמשרד עשה שינוי בשנה האחרונה.

<שחר אילן: לעומת זאת בתחום הממונות, בעיני הוא התחום החשוב ביותר בין היתר כי אין שום בסיס להפליה בנושא הממונות.

<שחר אילן: הממונות הן פקידות, ממונים הם פקידים.

<שחר אילן: אתם קיבלתם מכתב שאתם הסכמתם שבתחום הממונות צריכה להיות הפליה מתקנת, לא שוויון, הפליה מתקנת.

<קריאה: העדפה מתקנת.

<שחר אילן: יש בערך בסך הכול 60 מועצות עם ממונים והיום יש ממונה אחת בכולם.

<שחר אילן: אני שמעתי משהו מאוד מדאיג מסגן השר, בדיון הקודם בוועדת הפנים, שב- 40 מועצות יש בעצם מסמר בלי ראש.

<שחר אילן: דהיינו - - -

אלי בן-דהן: שחר, יש גבול למה שאתם מטיחים בי, שאני לא אשם.

אלי בן-דהן: אני קורא - - -

עליזה לביא: אני חושבת ששמענו פה מחמאות מכולם - - -

אלי בן-דהן: תני לי, מאחר ואני מכיר אותו.

אלי בן-דהן: שחר, אני אומר לך, בוא תפנה את הביקורת למשרד המשפטים, שכבר חצי שנה שאני רודף אחריהם.

אלי בן-דהן: אני מבקש שתדע שחצי שנה אני רודף אחר משרד המשפטים, כדי לקבל אישור להפסיק את כהונתם של ממונים.

אלי בן-דהן: משרד המשפטים מזלזל, לא נותן תשובות, עושה מה שהוא רוצה, אבל אף אחד כאן לא אומר מילה על משרד המשפטים.

אלי בן-דהן: יותר קל לכם להגיד על המשרד לשירותי דת.

<שחר אילן: אני בטוח, שלרב בן-דהן מאוד מפריע שהוא לא יכול להחליף את יושבי הראש ב- 40 המועצות האלה וזה מסיבות פוליטיות, אבל זה בכלל לא העניין.

<שחר אילן: העניין הוא שבעצם אומרים לנו, שוב אתה אומר זה לא בן-דהן, בעשר השנים האחרונות מינו גברים בצורה מפלה ובלתי חוקית - - -

אלי בן-דהן: אני מזכיר לך, אני לא הייתי שם.

עליזה לביא: לא באים אליך בטענה, כולנו רוצים לעשות תיקון.

<שחר אילן: בעשר השנים האחרונות, מינו רק גברים ועכשיו אתם לא יכולים לשנות את זה.

<שחר אילן: עשר שנים ביצעו פעולה בלתי חוקית ועכשיו הם יישארו לנצח.

<שחר אילן: המצב הזה חייב להשתנות.

<שחר אילן: בין היתר, יכול להיות שהוועדה למעמד האישה, צריכה להיות במקום אחר לגמרי כשהרב בן-דהן אומר את זה.

<שחר אילן: לכולם ברור, כמובן, שהרב בן-דהן יכחיש שהוא רוצה למנות אנשי "הבית היהודי".

<שחר אילן: אבל, אם הוועדה למעמד האישה לא תאמר שהמצב עד היום היה בלתי חוקי והוא לא יכול להימשך.

<שחר אילן: חייבת להיות אפשרות, להחליף את 40 הממונים ב- 40 הישובים האלה.

עליזה לביא: אני לא יודעת אפילו, אם השרה יודעת את זה.

עליזה לביא: יש לנו היום שרת משפטים, אני לא יודעת אם היא יודעת את הדברים שאתה אמרת עכשיו.

<ישראל פת: אני מבקש להתייחס לעניין, סגן השר בעניין הזה צודק.

עליזה לביא: סליחה, אנחנו צריכים כאן הבהרה, אנחנו לא מבינות כאן משהו - - -

<שחר אילן: היום על פי החוק, אין דרך.

<שחר אילן: החוק שבזמנו העביר עומרי שרון, כמו שהרבנים הממונים חיים לנצח.

שולי מועלם-רפאלי: שחיתות.

שולי מועלם-רפאלי: גם אם הם מונו בתהליך לא תקין.

<ישראל פת: אני מבקש להתייחס, אסביר.

עליזה לביא: אני צריכה שיעור קצר בממומנים, אם אתה רוצה שנצא למלחמה, תן לנו להבין.

<ישראל פת: דרך המלך לניהול מועצה דתית הינה באמצעות הרכב ייצוגי למועצה הדתית, כאשר לא מצליחים למנות הרכב למועצה הדתית, מאחר ומדובר במעשה מרכבה שהוא תלוי: שר, ראש רשות מקומית, מועצת רשות מקומית, האופוזיציה של הרשות המקומית ורב או שני רבנים ברשות המקומית.

<ישראל פת: סעיף 6ב'2 בחוק קובע, שכאשר לא מצליחים לבצע את זה, "כאשר לא מונה הרכב למועצה הדתית, ימנו מממונים למועצה הדתית".

<ישראל פת: הממונים אמורים להיות ממומנים מקצועיים.

<ישראל פת: עד היום, ישנה רפורמה של השר ושל סגנו, הם מתכוונים ועובדים באופן אינטנסיבי לקידומה.

<ישראל פת: עד היום בדרך כלל הוצעו הממונים על ידי השרים.

<ישראל פת: אנחנו בודקים את המקצועיות של הממונים, אבל בדרך כלל הם הוצעו על ידי השרים, הליכוד, ש"ס, הבית היהודי וכן הלאה.

<ישראל פת: אני באמת מקווה שיהיה שינוי בעניין הזה.

<ישראל פת: הסיפא של אותו סעיף 6ב'2 לחוק קובע, שהממונים יכהנו עד לחידוש הרכב המועצה הדתית או עד לביטולה.

<ישראל פת: אותו סעיף נחקק בחוק ההסדרים של סוף שנת 2003 תחילת 2004, כשחשבו שיבטלו את כלל המועצות הדתיות, אני לא מדבר על האקזקוטיבה של המועצה הדתית.

<ישראל פת: אני מדבר על המוסד הזה של המועצה הדתית.

<ישראל פת: חשבו שיבטלו את המועצות הדתיות והן תעבורנה לרשויות המקומיות.

<ישראל פת: חשבו שזה יהיה עניין של כמה חודשים.

<ישראל פת: מקסימום חצי שנה-שנה ימנו את הממונים לחצי שנה, שנה, שנה וחצי ואז הם יסיימו את כהונתם.

<ישראל פת: אין הסדרה חוקית בחוק ואפילו לא בתקנות לסיום כהונתם של הממונים על המועצות הדתיות.

<ישראל פת: משכך, ישנם ממונים על מועצות דתיות - - -

עליזה לביא: בכמה מקומות יש לנו ממונים?

<ישראל פת: אנחנו מדברים על סדר גודל של 30-40 ממונים מתוך 130 - - -

עליזה לביא: אבל הבחירות שהיו עכשיו, הן לא היו אמורות לאיין - - -

<ישראל פת: הם לא מאיינים.

אלי בן-דהן: אני אסביר למה.

אלי בן-דהן: אם לראש הרשות נוח לו עם הממונה, הוא לא בוחר.

<ישראל פת: זה הרישא של סעיף 6 שאומר שהרכב מועצה דתית יבקע עד תום שנה ממועד הבחירות המוניציפאליות, אבל זה מדבר רק על הרכב של מועצה דתית ולא דן בממונים.

<ישראל פת: בממונים יש הסדרה אחרת שציטטתי אותה כעת וזה סיפא של סעיף 6ב'2.

<ישראל פת: אנחנו עובדים גם מול משרד המשפטים, גם משרד המשפטים הבין את הצורך האמתי ולא רק הפוליטי.

<ישראל פת: אני מוכרח לומר בכנות.

<ישראל פת: הוא הבין את הצורך האמתי להביא לסיום כהונתם של ממונים למועצות דתיות שמכהנים עשר, שמונה, וחמש שנים.

<ישראל פת: אבל הפרוצדורה החוקית, ההסדרה החוקית של זה עוד תיקח - -

<נירה לאמעי-רכלבסקי: אני חושבת שזה גם עניין של הפרשנות של הסעיף הזה.

<נירה לאמעי-רכלבסקי: כי כשאני קוראת אותו, אני - - -

<ישראל פת: אני מסכים אתך.

אלי בן-דהן: כובלים לי את הידיים.

<ישראל פת: אני מסכים אתך במאה אחוז.

אלי בן-דהן: אבל את יודעת שמי שקובע את הפרשנות במדינת ישראל, הוא היועץ המשפטי לממשלה ולא אני.

<נירה לאמעי-רכלבסקי: נכון.

<ישראל פת: יהיה כאן טיעון חדש.

<ישראל פת: הטיעון החדש אומר, אי אפשר לשמר מצב שבו מונו רק גברים בצורה שהם מונו - - -

<נירה לאמעי-רכלבסקי: אני קוראת את הסעיף, מבחינה משפטית אפשר בהחלט לראות את הדברים אחרת.

<ישראל פת: אני לא אפרט את השיג ושיח שלי עם משרד המשפטים פה בוועדה הזאת.

עליזה לביא: רגע, יכול להיות שעכשיו, אני מבקשת להמשיך את הדברים של שחר, כלומר, עד היום הורגלנו שזה פוליטי, אבל ברגע שאנחנו שומעים כאן גם את הדברים של היועצת המשפטית - - -

אלי בן-דהן: לא פוליטי, ממש לא.

עליזה לביא: אבל תבין, כולנו היינו כאן בוועדה הקודמת עם משרד הפנים.

עליזה לביא: זה הפך להיות ניגוח פוליטי מובהק.

עליזה לביא: אנחנו מבינים שכאן יש נדבך נוסף ולא בכדי העיסוק הפמיניסטי מביא הרבה מאוד ניקיון להרבה מאוד במות.

עליזה לביא: יכול להיות שגם כאן

עליזה לביא: במקרה הזה נוכל ללכת על הסעיף הזה במובן שגם אנחנו רוצות.

<נירה לאמעי-רכלבסקי: בהכירי אישית את ארז קמיניץ ממשרד המשפטים שממונה על העניין הזה.

אלי בן-דהן: אז קדימה.

אלי בן-דהן: אני אתך יותר ממה שאני נשמע.

עליזה לביא: נירה, אנחנו פונות ליועץ המשפטי לממשלה?

עליזה לביא: ננסח - - -

<ישראל פת: שלא ישתמע שמשרד המשפטים מעוניין להנציח את הממונים הקיימים היום.

עליזה לביא: לא, אולי הם פשוט לא שמו לב.

עליזה לביא: אתה יודע יש להם הרבה דברים על הראש.

שולי מועלם-רפאלי: הוא לא רוצה להנציח, אבל איכשהו זה לא קורה.

<ישראל פת: הם מבינים בהחלט, השאלה איך - - -

עליזה לביא: לפעמים צריך להסביר עוד הפעם.

עליזה לביא: אתה יודע, זה מה שנקרא לחבוש את המשקפיים המגדריות.

עליזה לביא: אני אומרת לחבוש למרות שקיבלתי הערה שאומרים להרכיב משקפיים ולא לחבוש, אני מתקנת בעברית.

עליזה לביא: הבטחתי למישהי בפייסבוק שאני אגיד את זה בוועדה, הנה אני אומרת: מרכיבים משקפיים ולא חובשים משקפיים.

עליזה לביא: אנחנו מרכיבים את המשקפיים המגדריות ופונים למשרד המשפטים וליועץ המשפטי לממשלה.

עליזה לביא: תודה.

עליזה לביא: אנחנו עוברים לג'נט שלום מנציבות שוויון הזדמנויות בעבודה.

עליזה לביא: בבקשה.

<ג'נט שלום: תודה רבה, בוקר טוב.

<ג'נט שלום: אני מבקשת להודות לך על הישיבה הזאת.

<ג'נט שלום: ישיבה שנראית לי כישיבה מאוד מאוד חשובה.

<ג'נט שלום: תודה לכבוד סגן השר גם על הדברים וגם על הפעילות הנוספת שלו.

<ג'נט שלום: אני לא אחזור על הדברים שנאמרו כאן, אבל אני כן רוצה לחזק נקודה אחת שהיא מאוד חשובה שאני רואה שהיא עוברת כחוט השני בכל הנושא של ייצוג הולם.

<ג'נט שלום: לא משנה אם זה רק לנשים.

<ג'נט שלום: הרשויות המקומיות לא פה, לא פה לא רק במובן הפיסי.

<ג'נט שלום: הן לא מוכנות לעשות שום דבר כדי לקדם את זה.

<ג'נט שלום: הן לא מקשיבות, הן לא מגיעות לדיונים בוועדות הכנסת בנושא ייצוג הולם ולא משנה לאיזו וועדה.

<ג'נט שלום: לא עולה לי כרגע רעיון בראש על איך מגייסים אותן, אבל כדי לעשות שינוי אנחנו חייבות וחייבים לגייס אותן לעבודה פה.

<ג'נט שלום: זה נכון, אני באמת חושבת שצריך לקיים ישיבה כשהם יושבים כאן בחדר.

עליזה לביא: תודה.

עליזה לביא: שולי ואני נערוך סיור למודיעין.

עליזה לביא: עורכת הדין קרן הורוביץ מרכז רקמן, בבקשה.

<קרן הורוביץ: שלום.

<קרן הורוביץ: אני מבקשת להצטרף כאן לדבריו של אלעד, אנחנו חייבים נשים בשירותי הדת שלנו.

<קרן הורוביץ: כדי שתהיינה נשים לא מספיק לדבר, צריך לעשות.

<קרן הורוביץ: צריך להיות אקטיביים, צריך ליצור הנחיות כי שוב ושוב אנחנו רואים שמתפרסמים מכרזים בין אם זה במשרד הדתות או במקומות אחרים שמשאירים את המינויים, המכרזים הם מכרזים פנימיים שלא מאפשרים לנשים מחוץ למערכת לגשת להציע מועמדות.

<קרן הורוביץ: יש היום בחוק כלים שמאפשרים לדלג - - -

אלי בן-דהן: אני לא יודע על מה את מדברת, גברתי היקרה.

אלי בן-דהן: את מכירה את חוק שירות המדינה?

<קרן הורוביץ: מכירה לחלוטין.

אלי בן-דהן: אז מה את רוצה בכלל?

<קרן הורוביץ: לא.

<קרן הורוביץ: יש חוק אחר, חוק שוויון - - -

אלי בן-דהן: אין חוק, יש חוק שירות המדינה.

אלי בן-דהן: חוק שירות המדינה, מחייב אותנו להוציא מכרזים פנימיים.

אלי בן-דהן: אני לא מבין מה את רוצה?

<קרן הורוביץ: ג'נט כאן לצדי, אולי היא תוכל לעזור.

אלי בן-דהן: ג'נט לא תוכל לעזור, היא לא תעבור על החוק.

<קרן הורוביץ: אין נשים שהן מועמדות אפשריות.

<קרן הורוביץ: ברגע שאין נשים שהן מועמדות אפשריות לתפקיד אפשר באמצעות "חוק שוויון זכויות האישה" לדלג על המכרז הפנימי ולעבור למכרז פומבי.

אלי בן-דהן: אין שום דרך בעולם.

<ג'נט שלום: יש פה עניין שהוא קצת יותר מסובך.

<ג'נט שלום: יש כאן עניין פוליטי.

<ג'נט שלום: החקיקה זה לתת להן העדפה מתקנת בכל שלב ושלב.

<ג'נט שלום: לדלג - - -

<קרן הורוביץ: אם אין נשים במשרד ואת מוציאה מכרז פנימי - - -

אלי בן-דהן: יש נשים, הן לא ניגשו.

<ג'נט שלום: אני מסבירה, זה דיון שחייבים לעשות עם ההסתדרות כי זאת לא שאלה של חוקיות.

<קרן הורוביץ: אז צריך לעשות אותו, מישהו צריך לעשות.

<קרן הורוביץ: אי אפשר להכניס נשים למערכת עד שלא נפתח את המשרדים.

<קרן הורוביץ: מבחינה משפטית אנחנו חייבים לגייס כאן את ההסתדרות.

<קרן הורוביץ: זה קורה במקומות אחרים כשאין ייצוג הולם.

אלי בן-דהן: אתם לא מכירים.

אלי בן-דהן: במקרה אני לפחות 30 שנה בשירות המדינה.

אלי בן-דהן: תכירו, שירות המדינה הוא כזה, כשמתפנה משרה במשרד ממשלתי, החוק מחייב בראש ובראשונה לקיים מכרז פנימי.

אלי בן-דהן: אם אין מועמד מתאים במכרז הפנימי אז יש מכרז בין משרדי ולאחר מכן מכרז חיצוני.

אלי בן-דהן: הגברת הנכבדה מבקשת ממני לדלג על מכרז פנימי, אין דבר כזה בעולם.

<קרן הורוביץ: לא לדלג, אם אין נשים מעומדות המכרז לא יהיה שוויוני.

<קרן הורוביץ: לא יהיה.

עליזה לביא: זה עניין של פרשנות.

עליזה לביא: נירה תעשי לנו סדר.

<נירה לאמעי-רכלבסקי: מישהו כתב חוות דעת משפטית על זה?

<ג'נט שלום: לא, לא.

<ג'נט שלום: זה לא נושא שנידון.

<ג'נט שלום: אני חושבת שיש כאן כל מיני סוגיות, מה קורה שבמרכז פנימי שחשוב לנו מאוד ייצוג הולם לנשים ואין בכלל מועמדות נשים, האם זו סיבה מספקת להגיד 'אני יוצא עכשיו ישר למכרז בין משרדי'.

<ג'נט שלום: זו שאלה אחת - - -

עליזה לביא: היה לנו את זה עכשיו במכרז - - -

<אלעד קפלן: זה מצב כמו במערך הגיור, רוב מוחלט של מקבלי השירות הן נשים ורוב מוחלט ברמת ה- 90% פלוס של נותני השירות הם גברים, אלה הם כל הדיינים, אולי זה מכורח ההלכה, אבל גם מנהל האגף, ראש האגף – הרוב גברים.

עליזה לביא: ברגע שהיה מכרז פנימי, איזה סיכוי היה לאישה להתמודד - - -

<קרן הורוביץ: נכון, לעולם לא תכנסנה נשים למערכת.

<אלעד קפלן: לכן לא מספיק להגיד 'יש מצב', צריך לתקן את המצב.

<ג'נט שלום: יכול להיות שמשפטית, על זה צריך להתייעץ עם משרד המשפטים.

<ג'נט שלום: אפשר להוציא חוות דעת שבמכרז פנימי ובמיוחד בנושאים האלה שיש לנו מטרה להעסיק נשים, אם אין אף מועמדת אישה במכרז הפנימי אנחנו נבקש לדלג למרכז הבין משרדי.

<ג'נט שלום: אני לא חושבת שזה לא חוקי כי ברגע שמשיגים הסכמה של ההסתדרות, אין כאן עניין של חוק הוגן כי זה לא - - -

עליזה לביא: אם אנחנו כבר פותחים את זה, היו כעת בחירות במערך הגיור, מה באמת היה שם?

עליזה לביא: ישבו נשים בתהליך, מה היה שם?

אלי בן-דהן: בוודאי שהיו נשים.

עליזה לביא: בבחירה?

אלי בן-דהן: בוודאי.

אלי בן-דהן: הגברת רחל סלבצקי, הייתה חברת וועדת היגוי של חמישה אנשים ונבחר מועמד שמצאו אותו כראוי.

עליזה לביא: מי בחר את הוועדה?

<ישראל פת: היא מונתה על ידי הממשלה.

אלי בן-דהן: הממשלה הקודמת.

עליזה לביא: מיכל כורך משתי"ל, בבקשה.

<מיכל כורך: תודה.

<מיכל כורך: כדי לעשות קצת סדר בדברים, האם תוכלו לתת נתונים ספציפיים של כמה מועצות יש בכלל?

<מיכל כורך: לכמה מתוכן אישרתם הרכב עם אישה?

<מיכל כורך: בכמה מתוכן יש ממונים שימשיכו את כהונתם וכמה מתוכן תאלצו לשים ממונה?

אלי בן-דהן: יש 132 מועצות דתיות.

אלי בן-דהן: עד עכשיו מונו 47 הרכבים.

אלי בן-דהן: אנחנו מקווים שבחודשיים הארכה שנתתי, אני מניח שיומנו עוד 40 הרכבים.

אלי בן-דהן: יש 40 מועצות דתיות שיש בהן ממונים שכנראה הממונים יישארו אלא אם משרד המשפטים ישנה את דעתו.

<מיכל כורך: ומתוך כל ה-47 ההרכבים, יש אישה אחת?

אלי בן-דהן: לפחות אישה אחת.

אלי בן-דהן: גברתי, נתתי דוגמאות של שתי נשים ושל ארבע נשים.

עליזה לביא: מהנתונים שלי, יש: גבעת שמואל- אישה אחת, גילה שווורץ.

עליזה לביא: גני תקווה – אביטל אריכא.

עליזה לביא: ראשון לציון- מיכל קלדרון.

עליזה לביא: עזור- רונית תורג'מן.

עליזה לביא: טירת הכרמל – מימי אמזלג.

עליזה לביא: עמק הירדן – חיה ענבר.

עליזה לביא: תל אביב – סימה רוקח.

עליזה לביא: ראש פינה – רוטמייסטר.

עליזה לביא: רעננה – אושרה קורן, יהודית קצין, דבורה צירינג ובת שבע כהן.

עליזה לביא: מרחבים – תמר אלחדד.

עליזה לביא: יהוד – הגר דויג'י.

עליזה לביא: כפר פינס – שלומית צימרינג.

עליזה לביא: שדות נגב – רות אלדד ועופרה חדד.

עליזה לביא: מועצה אזורית מעלה יוסף – בתיה ברנס.

עליזה לביא: מועצה אזורית גליל תחתון – סיגל רוח ודורית אלבז.

עליזה לביא: אור יהודה –ענבל מטמון.

עליזה לביא: הרצליה – יוהלית ביגר.

עליזה לביא: כפר סבא – גילה פוגל וגלית אורן מורן.

עליזה לביא: מעלות – שלומית וולך.

עליזה לביא: זה הדיווח שאנחנו קיבלנו.

עליזה לביא: אני אשמח - - -

<קריאה: מזכרת בתיה - - -

<ישראל פת: הדיווח הזה לא ממצא, בהרצליה לדעתי יש עוד אחת - - -

עליזה לביא: אני אשמח מאוד לקבל נתונים עדכניים.

עליזה לביא: זה דיווח שאנחנו הוועדה ביקשנו והתחלנו.

עליזה לביא: תראה, חלק מהעניין הוא שהנתונים לא מעודכנים.

<הישראל פת: המשרד הוא הגורם למסור.

<אביטל אריכא: ברשותך, אצלנו המועצה לא נסגרה בזכות המהלך שאתם עשיתם, היא לא הייתה נסגרת לולא כניסת אישה.

<אביטל אריכא: קיבלתי טלפון, לא היה לי מושג על שום מכרז, שאלו אם אני מוכנה להיות.

<אביטל אריכא: אמרתי בסדר.

<אביטל אריכא: אחרי הישיבה הראשונה והיחידה עד היום, הבנתי איך זה הולך שם.

<אביטל אריכא: באו חבר'ה מהמועצה ואמרו שזה לא היה לרוחם.

<אביטל אריכא: הם לא ידעו שאישה - - -

<ישראל פת: לא היה נסגר, כי לא הייתי מאשר הרכב מועצה דתית בלי אישה.

<אביטל אריכא: בוודאי ותודה.

<אביטל אריכא: זה נראה להם מהלך קצת כוחני.

<אביטל אריכא: הם שמחים - - -

שולי מועלם-רפאלי: זה היה נראה להם כוחני?

שולי מועלם-רפאלי: את זה אני אוהבת.

<אביטל אריכא: זה היה מצוין, אני שמחה.

<אביטל אריכא: ראש המועצה שלנו ליזי דלריצ'ה חייכה, אמרה לי "חכי, חכי, תראי" ואז חזרתי אליה ואמרתי "חבל שלא הבאתם את אילן היוחסין" - - -

עליזה לביא: אבל אם ליזי בראש מועצה, אז אין ספק - - -

<ישראל פת: אגב, אנחנו כופים את זה גם על מועצות דתיות חרדיות.

עליזה לביא: גילה שוורץ מאמונה, אחרונת הדוברות, בבקשה.

<גילה שוורץ: בוקר טוב.

<גילה שוורץ: תודה על הזכות להיות כאן בישיבה.

<גילה שוורץ: אני חושבת שהישיבה מאוד חשובה.

<גילה שוורץ: אני לא רוצה לחזור על כל הדברים שכבר הועלו כאן.

<גילה שוורץ: גם אני חברת מועצה דתית, גבעת שמואל.

<גילה שוורץ: אני קצת הולכת עם הדברים של אביטל, אני חברת מועצה בזכות זה שבאו וביקשו ושאלו האם אני מוכנה.

<גילה שוורץ: השאלה שלי, למה שתהייה רק חברת מועצה אחת.

<גילה שוורץ: כלומר, למה אנחנו מחייבים היום רק חברת מועצה אחת ולמה שלא שהן לא תהוונה חצי.

<גילה שוורץ: בסדר, לא נגיע לחצי, נגיע ל-40%, אבל מלכתחילה אנחנו אומרים רק חברת מועצה אחת.

<גילה שוורץ: אני יכולתי להביא למועצה הדתית בגבעת שמואל עוד ארבע וחמש חברות.

אלי בן-דהן: כי הרשות המקומית לא רוצה.

<ישראל פת: את אומרת בעצמך שביקשו ממך.

אלי בן-דהן: הרשות המקומית לא רוצה.

עליזה לביא: גילה, יש פה מורכבות קשה, פוליטי ושלטון מקומי.

עליזה לביא: הבושה הזאת שהשלטון המקומי לא נמצא בישיבה הזאת זה לא בכדי.

עליזה לביא: יש כאן מאחזים שהשתרשו שנים רבות.

עליזה לביא: את האחיזה הזאת אנחנו חייבים לערער בכלים המשפטיים, בכלים הפוליטיים.

עליזה לביא: אבל, הכי הכי בצמיחה מהשטח.

<גילה שוורץ: באמת מה שכל הזמן אנחנו חושבות, הרי אין לנו שום אינטראקציה אפילו ביננו, בין המועמדות, או בין החברות בתוך המועצות הדתיות, אין לנו גם מושג איך המנגנון בעצם מתפקד.

<גילה שוורץ: אחד הדברים שאנחנו ב"אמונה" מובילות הוא הכיוון של כמה יותר נשים בכל המסגרות, גם במועצות הדתיות וכדומה, איפה שרק יכולות להגיע נשים.

<גילה שוורץ: אני חושבת שאחד הדברים שצריך לצאת מכאן, אני אשמח שיהיה איזה מפגש של כל הנשים שנמצאות היום בתוך המועצות הדתיות או ברשויות.

<גילה שוורץ: שתהייה לנו אינטראקציה - - -

עליזה לביא: אני מציעה ש"אמונה" או אתם תיקחו את זה על עצמכם.

שולי מועלם-רפאלי: יערה תיקח את זה.

שולי מועלם-רפאלי: אנחנו נדאג לקבל ולעשות איזה איזון בין הנתונים של המשרד לבין הנתונים של השלטון המקומי.

שולי מועלם-רפאלי: כך נתחיל איתם את השיח כדי להראות להם כמה הנתונים שלהם עלובים.

שולי מועלם-רפאלי: Networking, הוא קריטי.

<אביטל אריכא: נושא המקוואות הוא קצת מחוץ לרלוונטיות של מי שיושבים בראש המועצות הדתיות, הגברים.

<אביטל אריכא: אני שומעת דברים הזויים.

<אביטל אריכא: קראו לאישה אחת שאי פעם איחרה למקווה ו'אם כבר איחרת אז למה את לא לומדת?'.

<אביטל אריכא: אמרתי 'אולי השקיעה משתנה כל כך'.

<אביטל אריכא: היום למשל, אנחנו נמצאים במצב שאנחנו צריכים לבחור בלנית ומכיוון שאנחנו מקום קטן ולא כמו גבעת שמואל, ערכתי שיחה עם יושב ראש המועצה הדתית שם, אני מתביישת, אני מתביישת להציע את השכר הזה של - - -

עליזה לביא: בואי לא נחזור על הדברים.

עליזה לביא: הנושא של הבלניות קשה מאוד.

עליזה לביא: אני דיברתי עליו קודם, אולי איחרת ולא שמעת.

עליזה לביא: גם בזה אנחנו צריכים לטפל וגם בשעות הפתיחה של המקוואות צריך לטפל.

עליזה לביא: היום נשים עובדות עד מאוחר, יש הרבה מאוד דברים שצריך לשנות.

עליזה לביא: אין ספק שברגע שתהיינה יותר נשים הנושאים הללו יעלו.

שולי מועלם-רפאלי: בעניין של המקוואות אני חייבת משפט אופטימי כדי לתת דוגמה את המקום היחיד שבראש הנושא של המקוואות עומדת אישה.

שולי מועלם-רפאלי: זאת העיר אפרת.

שולי מועלם-רפאלי: העיר הזאת גם בזכות ראש המועצה שלה שמאוד היה בעניין, שנשמע הכי טבעי ליושבות ויושבות השולחן הזה, שמי שמתעסק במקוואות תהייה אישה.

שולי מועלם-רפאלי: שם זה הולך וזה מצליח.

שולי מועלם-רפאלי: היא עושה שם דברים נפלאים בכל המשמעות של מקוואות בעולם.

<ישראל פת: גם במשרד שלנו מי שמנהל את האגף הזה זו אישה.

עליזה לביא: חד-משמעי נושא המקוואות מוזנח, נושא הבלניות מוזנח.

עליזה לביא: אנחנו הקדשנו לזה ישיבה.

עליזה לביא: נחזור ונקדיש לזה גם בוועדת הכספים.

עליזה לביא: אני כבר ישבתי עם הרפרנטית של האוצר בעניין הזה, אני אחזור ואשב ואני אחזור ואקדם.

עליזה לביא: אין ספק שגם בנושאים הללו ברגע שתהיינה יותר נשים במועצות הדתיות שתבאנה את הכלים שעומדים לרשותן, שתעזורנה לנו לנענע את המבנה המעווות שהשתרש לאורך השנים, רק כך נצליח.

עליזה לביא: אני צריכה לסכם את הישיבה.

<גילה שוורץ: סליחה, בבקשה משפט קצר.

<גילה שוורץ: כבוד סגן השר אמר שלא הגישו נשים את המועמדות שלהן ליושבות ראש המועצות הדתיות.

<גילה שוורץ: יושבת אתנו איריס זנגי, שכן הגישה מועמדות.

<איריס זנגי: אני חברת מועצה במטה בנימין, אני גם חברת הנהלת המועצה אצלנו.

<איריס זנגי: אצלנו יש ממונה.

<איריס זנגי: אני רוצה לשאול האם אנחנו חברי המועצה יכולים לדחוף לכך שאנחנו בעצם נמנה את ראש המועצה הדתית שלנו במקום הממונה מלמעלה.

עליזה לביא: אנחנו דיברנו על זה.

עליזה לביא: אחרי זה תקראי את הפרוטוקול.

עליזה לביא: הוועדה לקידום מעמד האישה ולשוויון מגדרי מברכת את סגן השר לשירותי דת.

עליזה לביא: הרב בן-דהן, אני פותחת בברכה אליך, עברנו כברת דרך.

עליזה לביא: אני מבקשת לומר לכם שיש לי הצעת חוק בנושא של החלוקה של הכותל.

עליזה לביא: היום עזרת הנשים היא חמישית והחלקה של הגברים היא ארבע חמישיות.

עליזה לביא: אנחנו חייבים להזיז את המחיצה, להזיז אותה כדי שיהיה יותר מקום לנשים.

עליזה לביא: גם כאן פניתי לשר לפני שאני מניחה את החוק.

עליזה לביא: הוא הבטיח ואמר שהוא לא היה מודע.

עליזה לביא: אני באמת מברכת על שיתוף הפעולה עם הרב בן-דהן ועל הנכונות שלך, על המחויבות שלך לייצוג הולם של נשים במועצות הדתיות ועל הפעילות המבורכת שלך.

עליזה לביא: הוועדה תפנה ליושב ראש המרכז לשלטון מקומי בנושא העקביות והזלזול באי הגעת נציגי הרשויות המקומיות והשלטון המקומי לדיון הזה.

עליזה לביא: כמו כן בנושא הבטחת ייצוגן של נשים במועצות הדתיות.

עליזה לביא: אנחנו נפגש עם יושב ראש מרכז השלטון המקומי בנוגע להשתתפות הנציגים שלו בישיבות הוועדה.

עליזה לביא: הוועדה תפנה לשר האוצר בבקשה לבחון את נושא עיכוב הבקשה לרפורמות שהציע סגן השר אלי בן-דהן.

עליזה לביא: אנחנו נפעל לקידומן.

עליזה לביא: הוועדה תפנה ליועץ המשפטי לממשלה בנושא סיום כהונתם של הממונים במועצות הדתיות אשר פועלים במינוי הישיר של שר המשפטים.

עליזה לביא: הפרשנות הנוכחית של סעיף 6ב'2 כרגע איננה מאפשרת את סיום כהונתם.

עליזה לביא: התוצאה שלה היא עיוות שמאפשרת כהונה בלתי נפסקת שלהם ואי יכולת להשתמש בכלי הזה כדי למנות נשים.

עליזה לביא: כרגע כמובן כל הממונים הם גברים וזה בטח לא חדשה מסעירה עבורכן.

עליזה לביא: אני רוצה להודות לך אדוני על השתתפות, על המעורבות, על הנכונות ועל הפתיחות.

עליזה לביא: אני רוצה להודות לכולכם.

עליזה לביא: אני מציעה שהכלים שעומדים לרשותנו, כמובן שאנחנו נעשה את המוטל עלינו במה שהקראתי.

עליזה לביא: תתאגדנה, תפגשנה, תראו איך אתן לוקחות את האחד ועוד אחד שיהיו יותר משניים.

עליזה לביא: הדברים והדפוסים צריכים באמת לעזור גם לחברות חדשות שתצטרפנה.

עליזה לביא: מתברר שבמקרה, כי אם לא היה כאן את הלחץ של הוועדה התמונה הייתה אחרת.

עליזה לביא: אל תצבעו את זה בצבעים פוליטיים.

עליזה לביא: אני חוזרת ואומרת, אל תצבעו את זה בצבעים פוליטיים, כי כשזה נצבע בצבעים פוליטיים, הדרך לתיקון הולכת ומתעממת.

עליזה לביא: תודה רבה, המשך יום טוב לכולם, הישיבה נעולה.